Brown se ultimatum aan EskomArgieffoto: GCIS Lynne Brown, minister van openbare ondernemings, het Vrydag ŉ finale ultimatum aan Eskom gerig om teen Dinsdag duidelikheid te gee oor die kragvoorsiener se verhouding met Trillian, ŉ Gupta-maatskappy. Brown het Vrydag met Johnny Dladla, waarnemende uitvoerende groepshoof van Eskom, en Zethemba Khoza, waarnemende voorsitter van Eskom, vergader en het die kragvoorsiener se “toewyding om vinnig bewerings van wanadministrasie en korrupsie aan te spreek”, bevraagteken, het haar departement gesê. “Die minister het veral haar teleurstelling uitgespreek oor Eskom se onbehoorlike en trae reaksie op vrae wat sy gevra het oor die kragvoorsiener se sakeverhouding met Trillian,” het die departement gesê. Volgens die verklaring het Brown op 1 September ŉ verslag van Eskom ontvang wat deur Khoza onderteken is. “Daar is gapings in die verslag en die minister het verdere inligting versoek. Dit het onlangs aan die lig gekom dat die inligting wat Eskom aan die minister verskaf het oor sy samewerking met Trillian, foutief was,” het die departement gesê. Die Eskom-raad vergader Maandag en Brown wil Dinsdag terugvoer ontvang oor die resolusies wat Eskom gemaak het wat betref dissiplinêre prosesse; ondersoeke oor twyfelagtige kontrakte; stabiliteit in die maatskappy en veral die uitvoerende span; waarom dit Eskom se regsdepartement vyf dae geneem het om haar bykomende vrae aan die raad te stuur; en wat tussen die eerste en tweede persverklarings gebeur het wat Eskom in Junie oor Trillian uitgereik het. “Die inligting moet spesifiek besonderhede bevat oor ondersoekende en dissiplinêre prosesse teen die voormalige uitvoerende groepshoof Matshela Koko en hoof finansiële beampte Anoj Singh – en beslissende antwoorde op die Trillian-vrae. Die minister verwag van die raad om ŉ padkaart aan haar te bied met spesifieke tydlyne om al die kwessies te finaliseer. “Sy het aan die Eskom-hoofde gesê vertroulike inligting wat voortdurend uitlek, help nie die kragvoorsiener se openbare beeld nie en dit is onbehoorlike dat die aandeelhouer se verteenwoordiger deur die media te hore kom van Eskom se interne sake.” Die departement het gesê volgens Brown sal die verslag, wat sy Dinsdag verwag, haar help om die omvang en aard van die beslissende optrede, wat nodig is om Eskom se geloofwaardigheid te herstel, te bepaal. Brown se kantoor het op 8 September gesê sy het die verslag bestudeer wat Eskom aan haar verskaf het oor sy verhouding met Trillian, maar sy benodig nog inligting van die kragvoorsiener. Eskom het vroeër erken dat hy gejok het oor betalings van meer as R1,5 miljard aan Trillian Capital Holdings. Die kragvoorsiener het vroeër aangevoer die betalings was regmatig ná ŉ verdoemende verslag oor Trillian deur adv. Geoff Budlender. Eskom het gesê die internasionale bestuursmaatskappy, Oliver Wyman, het bevind die betalings was “gebaseer op omsigtige kostes wat aangegaan is en waarde wat geskep is”. Eskom moes egter later bely dat Wyman die betalings bevraagteken het en ŉ regshersiening van die transaksies aanbeveel het. Budlender is deur die voormalige voorsitter van Trillian, Tokyo Sexwale, aangestel om die maatskappy se rol in staatskaping te ondersoek. In die verslag, wat in Junie vrygestel is, het hy bevind dat Eskom in 2016 altesaam R266 miljoen aan Trillian oorbetaal het vir dienste sonder kontrakte. Trillian is ŉ finansiëledienstemaatskappy. Salim Essa, ŉ naby sakevennoot van die Guptas, het in Junie sy besturende aandeel in die maatskappy verkoop toe druk oor bewerings van staatskaping in die maatskappy toegeneem het.